Capitec-aandele tuimel ná verdoemende verslagArgieffoto Aandele in Capitec Bank het Dinsdag met 20% getuimel nadat die navorsingsgroep Viceroy ŉ uitgebreide ondersoek gedoen en bewyse saamgestel het wat volgens die groep daarop dui dat die bank na bewering geknoei het om verliese weg te steek en inkomste te vergroot. Volgens Viceroy se verslag het Capitec “massiewe onderaangegewe wanbetalings”. Die bank word in die verslag as ŉ “loan shark” bestempel. Viceroy sê hy glo Capitec het lenings goedgekeur om bestaande lenings terug te betaal en as gevolg daarvan sal die bank miljarde rande se lenings moet afskryf. Viceroy het ook ŉ verdoemende verslag oor Steinhoff uitgereik net voordat rekeningkundige onreëlmatighede in Desember by dié kleinhandelmaatskappy aan die lig gekom het. “Ons glo dit is slegs ŉ kwessie van tyd voordat Capitec se onreëlmatige syfers en sake ontrafel word, met makro-ekonomiese teenwinde wat ŉ eksponensiële risiko van wanbetaling en bankrotskap skep,” lui Viceroy se verslag. Capitec-beamptes kon nie onmiddellik Dinsdag vir kommentaar bereik word nie, maar Andre du Plessis, die bank se hoof- finansiële beampte, het aan Bloomberg gesê die bewerings is heeltemal onwaar. “Dit is verrassend dat iemand wat niks van ons af weet nie so ŉ verslag skryf,” het Du Plessis glo aan die nuusagentskap gesê. Die bank het Dinsdagoggend op sy amptelike Twitter-profiel gesê hy neem kennis van die Viceroy-verslag. Volgens die bank bestudeer beamptes tans die verslag noukeurig en sal binnekort daarop reageer. Volgens mediaberigte het Viceroy aanbeveel dat die Reserwebank en die minister van finansies Capitec onmiddellik onder kuratorskap plaas. Teen 11:10 kon Capitec-aandele gedeeltelik herstel tot 15% laer as voorheen op die Johannesburgse Effektebeurs.